 NA MAUREEN ONGALA WAZIRI wa Utumishi wa Umma na Jinsia Bi Aisha Jumwa amekosoa viongozi wa kidini nchini kwa kuwa mstari wa mbele kutaka mazungumzo kati ya Rais William Ruto na kinara wa Azimio Raila Odinga ili kusitisha maandamano. Bi Jumwa aliwataka viongozi hao kusimama na ukweli na kujua ya kwamba rais William Ruto alikuwa mshindi wa uchaguzi mkuu wa Agosti 9. “Hii Kenya inaongozwa na sheria na kama sheria ya uchaguzi ilifuatwa hadi mwisho, wachungaji muache kutoa habari ya kusema Rais Ruto afanye mazungumzo na Bw Odinga,” akasema. Bi Jumwa amewataka viongozi hao kushikana na kuwa na mazungumzo na Bw Odinga. “Mumwambie Raila ukweli kuwa ukishindwa, haijalishi kama umeshindwa na kura milioni moja au kura moja. Na amwache rais afanye kazi yake,” akasema. Waziri huyo alisema kuwa rais Ruto anauwezo wa kumaliza matatizo yanayowakumba wakenya. “Mkitaka mazungumzo na Bw Odinga mwaweza pigiana simu lakini tulikupa nafasi kama Wakenya uongoze hii nchi. Na sisi tumekataa mambo ya nusu mkate,” akasema. Alimwambia rais Ruto kuwa ana nafasi ya kutekeleza manifesto yake kwa Wakenya. Wakati huo huo Spika wa bunge la Seneti Amason Kingi amekosoa maandamanao yanayoongozwa na kinara wa Azimio Raila Odinga.Pia amekosoa hatua ya Rais mstaafu Uhuru Kenyatta kujihusisha na maandamano. “Tulitajaria kwamba Rais mstaafu Uhuru Kenyatta atakuwa mstari wa mbele na rais Ruto lakini amekuwa mstari wa mbele kupanga mambo ya kuhujumu bidii za rais wetu. Hauwezi kuwa msingi wa kuhujumu serikali ambayo ulitoa mamlaka,” akasema. Spika Kingi amepuuzilia mbali mwito wa Rais William Ruto kuwa na mazungumzo na Bw Odinga na kusema kuwa majadiliano hayo hayatarudisha bei ya vyakula chini. “Leo hii Rais Ruto amuite Raila wakae pamoja baada ya mkutano ule bei ya vyakula itakuwa ni ile ile,” akasema. Kulingana na seneta Kingi suluhu ya gharama ya maisha sio mazungimzo baina ya rais Ruto na Raila bali ni serikali ya Kenya Kwanza kutekeleza manifesto yake. “Hata rais Ruto awe na mikutano mingapi na Raila beinya unga haitashuka. Lakini ile siku wakenya watampa rais Ruto nafasi aatekeleze manifesto yake bei ya bidhaa nyingi itaanza kushuka,” akasema. Spika Kingi alisema viongozi wa upinzani wanaotangaza kuwa bei ya vyakula na gharama ya maisha iko juu walishindwa kuwatetea wakenya mwaka jana. “Nilikuwa abiria wa mwisho kushuka katika meli hiyo iliyokuwa inazama kwa hivyo najua mengi yaliyofanywa kule. Wale ambao wanasema maisha yamepanda walikuweko wakati ule, yale mawazo mazuri mazuri ambayo wanasema wanataka kukaa kwa meza ili wampatie Rais Ruto atekeleze, walikuwa wapi wakati bei ya unga ilikuwa tayari iko juu,” akasema. Seneta Kingi ambaye pia ni kinara wa Chama cha Pamoja African Alliance (PAA) alihama mrengo wa Azimio mwaka jana na kujiunga na Kenya Kwanza. Hii ni baada ya Kingi kudai kuwa Bw Odinga hakuwa tayari kuyatatua matakwa ya wapwani ikiwemo dhuluma za kihostoria za ardhi, ugavi wa keki ya serikali kuu na kupata nafasi za kazi katika serikali ya kitaifa.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  